text: Sportschef: Det er et ufatteligt lavt bundniveau
  15 april 2016 kl. 05.14
  Vejle smider vigtige point i oprykningskampen efter nederlag til FC Helsingør.
  Efter en drømmestart med scoring af Thomas Mikkelsen efter blot fire minutter, så lykkedes det alligevel ikke for hjemmeholdet at få point. VB tabte 2-3 og mister et skridt i den tætte kamp om oprykningspladserne til Superligaen.
  Vejles sportschef Steen Thychosen var da også alt andet end tilfreds med holdets indsats.
  -Med det vi har vist i aften, så har vi ingen chance for at rykke op i Superligaen, det er et ufatteligt lavt bundniveau og det er ikke godt nok, sagde Steen Thychosen til TV SYD efter kampen.
  Trods nederlaget er VB fortsat på en tredjeplads, men holdet er kun et point foran Silkeborg, der har spillet en kamp færre.
  Samtidig er der blevet endnu længere op til både Horsens og Lyngby, der har spillet henholdsvis to og en kampe færre.
  VB har fortsat seks kampe tilbage, men der skal ifølge sportschefen strammes gevaldigt op, hvis den længe savnende oprykning, den skal i hus.
   
  -Vi skal gå meget mere ydmyg ind til opgaven end vi gjorde i aften, der skal fightes, der skal kæmpes. Vi skal kunne se, at blodet det sprøjter, hvis vi skal rykke op, siger Steen Thychosen til TV SYD.
  Vejle Boldklubs næste kamp er udekampen mod FC Roskilde 21. april
  